የኮሮና ቫይረስ ስርጭትን ለመግታት አርሶ አደሩ የግብርና ሥራውን በቤተሰብ ደረጃ ወስኖ እንዲሰራ ጥሪ ቀረበ
 አዲስ አበባ፦ አርሶ አደሩ ቫይረሱን የመግታት ሥራው ውጤታማ እንዲሆን ከዚህ ቀደም ይጠቀም የነበረውን የደቦ ሥራ በመተው የግብርና ሥራውን በቤተሰብ ደረጃ እንዲያከናውን የግብርና ሚኒስቴር ጥሪ አቀረበ:: የግብርና ሚኒስቴር ሚኒስትር አቶ ኡመር ሁሴን ትናንት በወቅታዊ ጉዳይ ላይ በሰጡት ጋዜጣዊ መግለጫ እንዳስታወቁት፣ አርሶ አደሩ ከዚህ በፊት ይጠቀምበት የነበረውን የደቦ አሠራር በመተው የግብርና ሥራውን በቤተሰብ ደረጃ በመስራት የኮሮና ቫይረስ ስርጭትን ለመከላከል የበኩሉን መወጣት አለበት::  እንደ ሚኒስትሩ ገለጻ አርሶ አደሩ በፊት ለሥራው የሚጠቀመውን የደቦ ሥራ እንዲያቆምና ሥራውንም በቤተሰብ ደረጃ እንዲሰራ ለማድረግ የተጠናከረ የግንዛቤ ማስጨበጫ ሥራ ከከፍተኛ የትምህርት ተቋማት ወደ ቤተሰብ በተመለሱ ወጣት ተማሪዎችና በሌሎች በጎ ፍቃደኞች አማካይነት ለማከናወን ከክልሎች ጋር እየተሰራ መሆኑን አብራርተዋል::  በዚህ መልኩ የአርሶ አደሩን ግንዛቤ ማሳደግ ከተቻለ ተሰባስቦ የሚሰራውን ሥራ በመግታት ግን ደግሞ የማምረት ተግባሩን ድርድር ውስጥ ሳያስገባ በቤተሰብ ደረጃ እንዲሰራ ለማድረግ ይቻላል ብለዋል:: በሌላ በኩልም የፌዴራልና የክልሎችን ድርሻ በመለየት ቀድሞ እስከ ወረዳ ድረስ ሥልጠና በመስጠት በማስተሳሰር ይሰራ የነበረውን አሠራር በመቀየር ፌዴራል መስሪያ ቤቱ ሀብትን የማፈላለግ ምቹ የሥራ ሁኔታን የመፍጠር ከውጭ አገር የሚገቡ ግብዓቶችን የማሰባሰብ ትልቁ ድርሻ እንዲሆን፤ ከታች ያለው ኃይል ደግሞ ከኅብረተሰቡ ጋር እየተገናኘ ወደ ሥራ ማስገባት እንዳለበት ተስማምተናል ያሉት ሚኒስትሩ ለዚህም ቁጥራቸው 69 ሺ የሚጠጉ የልማት ጣቢያ ሠራተኞቸ ከጤና ኤክስቴንሽን ባለሙያዎች ጋር በመቀናጀት በሽታውን የመከላከል እንዲሁም ምርት አመራረቱም ላይ የመደገፍ ሥራ እንደሚሰሩ ጠቁመዋል::  ሚኒስትሩ በሽታው አርሶ አደሩ በለመደው አካሄድ አምርቶ ማቅረብ እንዳይችል የሚያደርግና የሚፈታተን ነው፤ የሥነ ልቦና ጫናው ከባድ በመሆኑ ሁሉም ወደራሱ ተመልሶ በነበረው መንገድ ለመሄድ ያስቸግራል በመሆኑም ትንሽ መፈተኑ አይቀርም ይህም ቢሆን ግን የምግብ ምርት ላይ ትኩረት በማድረግና በመጠንም ሆነ በዓይነት ጨምረን ማምረት ይኖርብናል ብለዋል:: ይህንን ለማድረግ ከፊታችን ዕድሎች አሉ ያሉት ሚኒስትሩ ከነዚህም መካከል በበጋ ወቅት ከአነስተኛ መስኖ አሁን እየገባንበት ያለ የበልግ ሥራ እንዲሁም ቀጥሎ የሚመጣው የመኸር ወቅት ምቹ ሁኔታን የሚፈጥር በመሆኑ አንዱን በመስራት ለሌሎቹ ደግሞ በቂ ዝግጅት ማድረግ እንደሚያስፈልግ ተናግረዋል::  ሚኒስትሩ «አርሶ አደሩና አርብቶ አደሩ የሚፈልገውን ግብዓት ካገኘ እንዲሁም የአየር ሁኔታው ተስማሚ ከሆነ አሁን የገባንበትን ችግር ሊታደገን የሚችል ሥራን መስራት ይችላል:: እስከ አሁን ያለውም ጥረት ተስፋ ሰጪ ነው:: መንግሥት አምና በዚህን ወቅት እያቀረብን የነበረውን ያህል ማዳበሪያም እያቀረበ ነው፤ በተመሳሳይ ኬሚካልና የሜካናይዜሽን አገልግሎቱም ይሟላል፤ ይህ ደግሞ በተለይም በመኸር ወቅት ያለውን ዕድል እንዳናጣ ያደርግልናል» ብለዋል::  ከ20 በመቶ የሚሆነው የኅብረተሰብ ክፍል ከድህነት ወለል በታች ያለና እንደዚህ ዓይነት ከባድ በሽታ ሲመጣም የመቋቋም አቅምም የለውም ያሉት ሚኒስትሩ፤ አሁን ላይ ቆመን ምን ያህል የኅብረተሰብ ክፍል ወደዚህ ችግር ሊገባ ይችላል የሚለውን የመገመትና በዚያ መሠረትም ሥራዎችን መስራት ያስፈልጋል ብለዋል:: አዲስ ዘመን መጋቢት 30/2012 እፀገነት አክሊሉ